ЛIыгъэм и щапхъэ
КъБР-м и Профсоюз организацэхэм я зэгухьэныгъэм, хабзэ зэрыхъуауэ, илъэс къэс ТекIуэныгъэм и махуэшхуэм теухуа Iуэхугъуэ гуапэхэр ирегъэкIуэкI. Профсоюзхэм щэнхабзэмкIэ я уардэунэм къыщызэрагъэпэща зэхыхьэм щагъэлъэпIащ Къэбэрдей-Балъкъэрым и къалэхэмрэ районхэмрэ къикIа ветеранхэр.
ЩIыхьэпIэм вете-ранхэм къащыIущIащ КъБКъУ-м и «Дыгъэ цIыкIу» сабий къэфакIуэ гупыр икIи орденхэмрэ медалхэмкIэ зи кIэстумыбгъэхэр зэщIэбла нэхъыжьхэм удз гъэгъахэр IэщIалъхьащ.
Профсоюзхэм я федерацэм уардэунэм и фойем щагъэува Iэнэ берычэтым ирагъэтIысэкIащ лIыгъэ къагъэлъагъуэу зауэ лыгъэм кIуэцIрыкIа, ТекIуэныгъэ Иныр, мамырыгъэр къытхуэзыхьа сэлэтхэр, тылым щылэжьахэр, хэкIуэдахэм я щхьэгъусэхэр.
Амщокъуэ ФатIимэт зэхыхьэр къызэIуихри, къызэхуэсахэм псалъэ гуапэхэмкIэ захуигъэзащ.
— Сыт хуэдиз илъэс блэмыкIами, сыт хуэдиз щIэблэ зэкIэлъымыкIуами, 1941 — 1945 гъэхэм екIуэкIа зауэм ди цIыхухэм щызэрахьа лIыгъэр пщIэм, щIыхьым, лIыхъужьыгъэм я щапхъэу къэнэнущ. ТекIуэныгъэм и махуэшхуэр дэтхэнэ зы унагъуэм и дежкIи мыкIуэдыжын махуэшхуэщ. Ди къэралым, щIыналъэм мамырыгъэр къыхуэзыхьа, дунейр фашизмэм щызыхъума зауэлIхэм дрогушхуэ, дэркIэ щапхъэм я нэхъ лъапIэщ. Илъэс 68-рэ хъуауэ нэхугъэр, гуапагъэр, зыужьыныгъэр диIэу дыкъогъуэгурыкIуэ фи фIыгъэкIи, хэкIуэдахэми нобэ псэухэми ину пщIэ фхудощI. ТекIуэныгъэ Иным и махуэшхуэмкIэ сынывохъуэхъу! Узыншагъэрэ дэрэжэгъуэрэ фиIэу гъащIэм гу щыфхуэмэ си гуапэщ, — жиIащ профсоюз унафэщIым.
Махуэшхуэ зэIущIэм кърагъэблэгъахэм ехъуэхъуащ КъБР-м и Жылагъуэ палатэм и унафэщI, илъэс 25-кIэ республикэм и профсоюзхэм я зэгухьэныгъэм и тхьэмадэу щыта Тау Пщыкъан, уэрэджыIакIуэ цIэрыIуэ Ульбашев Азнор, Урысейпсо цIыхубэ фронтым и республикэ къудамэм и къызэгъэпэщакIуэ комитетым и унафэщI Канунников Анатолий, КъБР-м и Ветеранхэм я советым и тхьэмадэ Шыхъуэбахъуэ Мухьэмэд сымэ.
ТекIуэныгъэр къытхуэзыхьахэм я гукъыдэжыр къиIэтащ нэхъыжьыфIхэм папщIэ къызэрагъэпэща концертым. Ветеранхэр дежьууащ уэрэджыIакIуэ цIэрыIуэхэу Ташло Алий, Батыр Мухьэдин, Хъупсырджэн Альберт, КъБКъУ-м и «Амикс» гупым, пшынэр зыгъэбзэрэбза, ГъуазджэхэмкIэ Кавказ Ищхъэрэ институтым къикIа Малкаров Мурат, «Дыгъэ цIыкIу» сабий ансамблым. Нэхъыжьхэм яхэтщ утыкум къихьэу къэфахэри.
КъБР-м и Профсоюз организацэхэм я зэгухьэныгъэм къызэригъэпэща махуэшхуэ зэIущIэр ТекIуэныгъэ Иным и щIыхькIэ зэхаубла адыгэ джэгукIэ иухащ. Кърагъэблэгъа ветеранхэм (ахэр 80-м нэблагъэрт) дэтхэнэми сом мин зырыз, IэфIыкIэ, удз гъэгъа иратащ.
УЭРДОКЪУЭ Женя.
Сурэтхэр Мамий Руслан трихащ.
